TEAMG ขาขึ้นรอบใหม่! ดีดบวกกว่า 4% คาดเก็งฯทางเทคนิค ลุ้นรายได้ปีนี้เข้าเป้า 10%
TEAMG ขาขึ้นรอบใหม่! ดีดบวกกว่า 4% คาดเก็งฯทางเทคนิค ลุ้นรายได้ปีนี้เข้าเป้า 10% ล่าสุด ณ เวลา 14.45 น. อยู่ที่ 2.38 บาท บวก 0.10 บาท หรือ 4.39% สูงสุดที่ 2.40 บาท ต่ำสุดที่ 2.28 บาท ด้วยมูลค่าซื้อขาย 6.98 ล้านบาท 
30 ต.ค. 2561

ผู้สื่อข่าวรายงานว่า ราคาหุ้น บริษัท ทีม คอนซัลติ้ง เอนจิเนียริ่ง แอนด์ แมเนจเมนท์ จำกัด (มหาชน) หรือ TEAMG ล่าสุด ณ เวลา 14.45 น. อยู่ที่ 2.38 บาท บวก 0.10 บาท หรือ 4.39% สูงสุดที่ 2.40 บาท ต่ำสุดที่ 2.28 บาท ด้วยมูลค่าซื้อขาย 6.98 ล้านบาท โดย ราคาหุ้น TEAMG ปรับตัวขึ้น หลังเป็นขาลงมานานต่อเนื่อง 1 เดือน

ขณะที่ก่อนหน้านี้ นายชวลิต จันทรรัตน์ ประธานเจ้าหน้าที่บริหาร TEAMG เปิดเผยว่า บริษัทได้รับงานใหม่มูลค่าประมาณ 30.11 ล้านบาท จากการรถไฟแห่งประเทศไทย (ร.ฟ.ท.) มีระยะเวลาดำเนินงาน 240 วัน
ทั้งนี้ส่งผลให้บริษัทมีงานในมือ (Backlog) ประมาณ 3,230.11 ล้านบาท ปรับเพิ่มขึ้นจากสิ้นวันที่ 28 ก.ย. 2561 ที่มี Backlog จำนวน 3,200 ล้านบาท โดยมีระยะเวลาการรับรู้รายได้ประมาณ 3 ปี ซึ่งคาดว่าจะรับรู้เป็นรายได้ในไตรมาส 4/2561 ประมาณ 450 ล้านบาท จึงประเมินว่าภาพรวมทั้งปี 2561 จะมีรายได้เติบโต 10% จากฐานปี 2560 ที่มีรายได้ 1,607 ล้านบาท
นอกจากนี้ ในช่วงไตรมาส 4/2561 บริษัทมีแผนเข้ายื่นประมูลงานใหม่เพิ่มเติม มูลค่าประมาณ 1,000 ล้านบาท ซึ่งจะเป็นงานคุมงาน งานที่ปรึกษา งานออกแบบ เป็นต้น โดยบริษัทคาดว่าจะได้รับงานประมาณ 700 ล้านบาท และประเมินว่าจะให้อัตรากำไรสุทธิที่ระดับ 5-7%